बेटियों के संरक्षण एवं संवर्धन के लिए सामूहिक प्रयास जरूरी
शौर्य दल के कार्यक्रम में प्रभारी मंत्री ने कहा
भास्कर संवाददाता | दतिया
बेटियों के संरक्षण एवं संवर्धन के लिए सामूहिक प्रयास जरूरी हैं। आप सबके द्वारा किए जाने वाले प्रयासों से ही हम अपने जिले में घटते हुए लिंगानुपात की स्थिति को सुधार सकते हैं। साथ ही महिलाओं व बालिकाओं के साथ हो रहे भेदभाव व हिंसा को रोक सकते हैं। समानता का वातावरण निर्मित कर सकते हैं। यह बात प्रदेश की महिला एवं बाल विकास मंत्री मायासिंह ने मुख्य अतिथि बतौर शौर्य दल के कार्यक्रम में कही। कार्यक्रम की अध्यक्षता भांडेर विधायक घनश्याम पिरोनिया ने की। विशिष्ट अतिथि बताैर कलेक्टर मदन कुमार, एसपी इरशाद वली, महिला संदर्भ केन्द्र ग्वालियर के क्षेत्रीय समन्वयक सुरेश तोमर उपस्थित रहे।
कार्यक्रम में विधायक पिरोनिया ने रानी लक्ष्मीबाई की वीरता को बताते हुए कहा कि आप इतिहास उठाकर देख लें कि बेटियां किसी से कम नही रही हैं, चाहे वह रानी लक्ष्मी बाई हो, चाहे आज के युग की प्रतिभा पटील हो। इस अवसर पर कलेक्टर मदन कुमार, सुरेश तोमर, श्री विश्नोई, विद्या पांडेय, अरविंद उपाध्याय, मिथलेश श्रीवास्तव, सीपी तिवारी, संदीप सेंगर ने भी विचार व्यक्त किए। धरती संस्था के संचालक देवेन्द्र भदौरिया द्वारा अभियान के प्रयासों के बारे में जानकारी एवं अतिथियों का स्वागत किया गया। सम्मेलन में भाजपा जिलाध्यक्ष जगदीश सिंह यादव, बद्रीप्रसाद साहू सहित तमाम लोग मौजूद रहे।
निर्माण कार्यों का किया लोकार्पण: प्रभारी मंत्री मायासिंह ने गुरुवार को भांडेर विधानसभा क्षेत्र के ग्राम उनाव एवं कामद पहुंचकर वहां चल रहे निर्माण कार्यों का विधिवत लोकार्पण एवं शिलान्यास किया। प्रभारी मंत्री ने ग्राम उनाव में 36.26 लाख की लागत से निर्मित सूर्य मंदिर में घाट, सीढिय़ों एवं मुख्य द्वार परिसर के सुदृढ़ीकरण कार्य का लोकार्पण किया। इस मौके पर उन्होंने कहा कि हमारी सरकार प्रदेश के विकास के मामले में बहुत गंभीर है। सरकार चाहती है कि हमारे प्रदेश के हर क्षेत्र में विकास हो इसलिए हमारे मुख्यमंत्री शिवराज सिंह चौहान हर क्षेत्र में तरह-तरह की योजनाओं का क्रियान्वयन कर रहे हैं। उन्होंने विधायक घनश्याम पिरोनिया की सभी मांगे पूर्ण रूप से माने जाने का भी आश्वासन दिया। प्रभारीमंत्री ने उनाव से कामद तक 11 करोड़ 59 लाख की लागत की सीसी रोड का शिलान्यास किया। इस अवसर पर भाजपा जिलाध्यक्ष जगदीश सिंह यादव, नगर परिषद भांडेर अध्यक्ष बल्ले रावत, उनाव सरपंच लक्ष्मण यादव, मंडल अध्यक्ष सुनील पंडा, बद्रीप्रसाद, ज्ञान सिंह यादव, जयनारायण, राधे समाधिया सहित तमाम लोग मौजूद थे।
शौर्यदल के कार्यक्रम में उपस्थित लोग।
hin_Deva hin_Deva bho_Deva hin_Deva hin_Deva hin_Deva bho_Deva